**RRA Koroška d.o.o.**

Meža 10

2370 Dravograd

E-naslov: ­­­­­­­­­­­­­­­­\_\_\_\_\_\_\_\_\_\_\_\_\_\_\_

Številka: 090-4/2021/2

Datum: 11. 2. 2021

**Zadeva: Posredovanje podatkov o Izplačilu dela plače iz naslova poslovne**

 **uspešnosti - odgovor ministrstva**

Zveza: vaše zaprosilo z dne 7. 1. 2021

**Spoštovani,**

na Ministrstvu za javno upravo smo, dne 7. 1. 2021, prejeli vaš dopis, v katerem navajate, da imate po Zakonu o dostopu do informacij javnega značaja (v nadaljnjem besedilu: ZDIJZ)[[1]](#footnote-1) status poslovnega subjekta pod prevladujočim vplivom oseb javnega prava. Fizična oseba je podala zahtevo za posredovanje informacije javnega značaja, in sicer jo zanima ali je vaše podjetje v letu 2020 zaposlenim izplačalo poslovno uspešnost in po kakšnih merilih. Navajate, da direktorju del plače za poslovno uspešnost ni bil izplačan.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje neobvezno in nezavezujoče pravno mnenje.

Vse določbe ZDIJZ, ki se nanašajo na organe, se uporabljajo tudi za poslovne subjekte pod prevladujočim vplivom oseb javnega prava, če ni z ZDIJZ drugače določeno.[[2]](#footnote-2)

Informacija javnega značaja je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb.[[3]](#footnote-3)

V primeru poslovnih subjektov pod prevladujočim vplivom oseb javnega prava je informacija javnega značaja[[4]](#footnote-4):

* informacija iz sklenjenega pravnega posla, ki se nanaša na pridobivanje, razpolaganje ali upravljanje s stvarnim premoženjem poslovnega subjekta ali izdatke poslovnega subjekta za naročilo blaga, gradenj, agentskih, svetovalnih ali drugih storitev ter sponzorskih, donatorskih in avtorskih pogodb in drugih pravnih poslov, s katerimi se dosega enak učinek;
* informacija o vrsti zastopnika oziroma članstvu v poslovodnem organu, organu upravljanja ali organu nadzora, **informacija o višini dogovorjenega ali izplačanega prejemka ali bonitete člana poslovodnega organa, organa upravljanja, drugega zastopnika poslovnega subjekta, člana nadzornega organa** in informacija v zvezi z zaposlitvijo ali imenovanjem navedenih oseb, iz katere je razvidno izpolnjevanje pogojev in meril za zaposlitev ali imenovanje.

Informacija javnega značaja je tudi informacija, **ki je nastala na podlagi pravnih poslov** iz prejšnjega odstavka oziroma je z njimi neposredno povezana, **če je, ne glede na določbe prvega odstavka 6. člena tega zakona, za njeno razkritje podan prevladujoči javni interes.**

Ne glede na izjeme, določene v prvem odstavku 6. člena ZDIJZ, pa se dostop do zahtevane informacije dovoli, če se zahteva nanaša na[[5]](#footnote-5):

* podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače;
* podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.

ZDIJZ glede javnih podatkov poslovnih subjektov pod prevladujočim vplivom oseb javnega prava določa, da se ne glede na naštete izjeme v prvem odstavku 6. člena (ko se zavrne dostop do zahtevane informacije javnega značaja), dostop do teh podatkov dovoli, če gre za osnovne podatke o sklenjenih poslih (med drugim tudi pogodbena vrednost in višina posameznih izplačil) iz prve alineje prvega odstavka 4.a člena ZDIJZ. Prav tako se z namenom povečanja transparentnosti nad porabo sredstev poslovnih subjektov pod prevladujočim vplivom oseb javnega prava dovoli dostop do zahtevanih informacij javnega značaja iz druge alineje prvega odstavka 4.a člena tega zakona.[[6]](#footnote-6)

Nadalje ZDIJZ določa izjeme, ko organ prosilcu zavrne dostop do zahtevane informacije. Med te izjeme sodi tudi zahteva, ki se nanaša na osebni podatek, katerega razkritje bi pomenilo kršitev varstva osebnih podatkov v skladu z zakonom, ki ureja varstvo osebnih podatkov.[[7]](#footnote-7)

Po Zakonu o varstvu osebnih podatkov (v nadaljnjem besedilu: ZVOP-1) **je plača posameznika varovan osebni podatek**. Osebni podatki v zasebnem sektorju se lahko obdelujejo, če obdelavo osebnih podatkov in osebne podatke, ki se obdelujejo, **določa zakon ali če je za obdelavo določenih osebnih podatkov podana osebna privolitev posameznika**[[8]](#footnote-8).

Zakon o delovnih razmerjih (v nadaljnjem besedilu; ZDR-1) določa, da je plača sestavljena iz osnovne plače, dela plače za delovno uspešnost in dodatkov. **Sestavni del plače je tudi plačilo za poslovno uspešnost,** **če je le-to dogovorjeno** **s kolektivno pogodbo ali pogodbo o zaposlitvi.** Del plače za poslovno uspešnost je vezan na poslovno uspešnost tistega, ki izplačuje dohodek, torej delodajalca.[[9]](#footnote-9)

Nadalje ZDR-1 določa, da se osebni podatki delavcev lahko zbirajo, obdelujejo, uporabljajo in posredujejo tretjim osebam samo, če je to določeno z zakonom ali če je to potrebno zaradi uresničevanja pravic in obveznosti iz delovnega razmerja ali v zvezi z delovnim razmerjem.[[10]](#footnote-10)

Zakon o sistemu plač v javnem sektorju določa[[11]](#footnote-11), da **javna podjetja in gospodarske družbe, v katerih ima večinski delež oziroma prevladujoč vpliv država ali lokalna skupnost,** niso del javnega sektorja po tem zakonu. **Torej za te pravne subjekte ne veljajo določbe 38. člena o javnosti plač v javnem sektorju.**

Gospodarske družbe, ki so v večinski lasti Republike Slovenije, so pravne osebe zasebnega prava, izenačene z ostalimi gospodarskimi družbami, katerih lastniki so subjekti zasebnega sektorja. Prejemke predsednikov in predsednic, članov in članic uprav, izvršnih direktorjev in direktoric, poslovodij in poslovodkinj ter prokuristov in prokuristk (v nadaljnjem besedilu: direktor) v gospodarskih družbah, v katerih je neposredno ali posredno imetnica večinskega deleža Republika Slovenija oziroma samoupravne lokalne skupnosti, ureja Zakon o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti[[12]](#footnote-12). Prejemke drugih zaposlenih v teh družbah na splošno urejajo kolektivne pogodbe po posameznih dejavnostih.

Iz zgoraj navedenega izhaja, da je treba pri izplačilu poslovne uspešnosti ločiti med izplačilom poslovne uspešnosti direktorju družbe (poslovni subjekt pod prevladujočim vplivom oseb javnega prava) in izplačilom poslovne uspešnosti zaposlenim v tej družbi. Pri odločitvi o zahtevi je treba ugotoviti, ali sodi podatek o izplačilu poslovne uspešnosti direktorja med informacije o višini dogovorjenega ali izplačanega prejemka ali bonitete člana poslovodnega organa, organa upravljanja, drugega zastopnika poslovnega subjekta, člana nadzornega organa (4.a člen ZDIJZ). Pri odločitvi o zahtevi v delu, ki se nanaša na izplačilo poslovne uspešnosti drugim zaposlenim v družbi pa je treba ugotoviti, ali sodi ta podatek med izjeme po določbi tretje točke 6. člena ZDIJZ, upoštevajoč določbi 10. člena ZVOP-1 in 48. člena ZDR-1.

Več o obveznostih poslovnih subjektov pod prevladujočim vplivom oseb javnega prava po ZDIJZ, si lahko preberete na spletni strani Službe za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Urška Gorenc, sekretarka

Ciril Repnik vodja službe po pooblastilu

sekretar

Poslati:

naslovniku po E-pošti: \_\_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Sedmi odstavek 1.a člena ZDIJZ. [↑](#footnote-ref-2)
3. Prvi odstavek 4. člen ZDIJZ. [↑](#footnote-ref-3)
4. 4.a člen ZDIJZ. [↑](#footnote-ref-4)
5. Tretji odstavek 6. člena ZDIJZ. [↑](#footnote-ref-5)
6. 6.a člen ZDIJZ. [↑](#footnote-ref-6)
7. 3. točka prvega odstavka 6. člena ZDIJZ. [↑](#footnote-ref-7)
8. Uradni list RS, št. [94/07](http://www.uradni-list.si/1/objava.jsp?sop=2007-01-4690) – uradno prečiščeno besedilo in [177/20](http://www.uradni-list.si/1/objava.jsp?sop=2020-01-3110); 10. člen. [↑](#footnote-ref-8)
9. Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722)

 in [203/20](http://www.uradni-list.si/1/objava.jsp?sop=2020-01-3772) – ZIUPOPDVE; drugi odstavek 126. člena. [↑](#footnote-ref-9)
10. 48. člen ZDR-1. [↑](#footnote-ref-10)
11. Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) - ORZSPJS49a, [27/12](http://www.uradni-list.si/1/objava.jsp?sop=2012-01-1121) -

 odl. US, [40/12](http://www.uradni-list.si/1/objava.jsp?sop=2012-01-1700) - ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) - ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) - ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) - ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122); 2. člen. [↑](#footnote-ref-11)
12. Uradni list RS, št. [21/10](http://www.uradni-list.si/1/objava.jsp?sop=2010-01-0880), [8/11](http://www.uradni-list.si/1/objava.jsp?sop=2011-01-0279) – ORZPPOGD4 in [23/14](http://www.uradni-list.si/1/objava.jsp?sop=2014-01-0876) – ZDIJZ-C. [↑](#footnote-ref-12)